**Til: Programrådet, PSI, UiO**

**Fra: Annika Melinder, Kristin Gustavson, Cato Grønnerød, Stein Andersson**

**FORSLAG OM SAKKYNDIGHET PÅ TVERS AV PROFESJONSUTDANNINGEN**

Vi er flere som fra forskjellige posisjoner har undret oss over hvorfor sakkyndighet ikke er representert som obligatorisk fag ved profesjonsutdanningen. Sakkyndighet dekker et stort og viktig samfunnsfelt hvor menneskerettigheter og basale fag innen psykologien settes i sammenheng med utøvelsen av faget, endog med en annen rolleforståelse enn hva studentene ellers lærer. Ikke minst med tanke på den påvirkning og makt som sakkyndige ofte får i domstoler og nemnder, er det helt nødvendig med bedre bevissthet og kunnskap om dette området. Studentene etterspør mer kunnskap, og vi vet at mange som avslutter studiet hos oss, raskt kommer i situasjoner som krever at de forstår forskjellen på klinikerrollen og sakkyndighetsrollen. Selv om vi allerede har et tverrfaglig fritt kurs mellom juss og psykologi på 5. semester, dekker ikke det ferdighetstrening og rolleforståelse, men er et generelt kurs i vitne/rettspsykologi med mer overordnede – og viktige – temaer.

I vår vil Bufdir legge ut anbud om videre- og etterutdanning i barnefaglig sakkyndighet, og de signaler vi har fått er at PSI vil melde seg på. For å være konkurransedyktige, bør PSI ha noen fag på grunnutdanningen som reflekterer at vi er opptatt av og har kompetanse innen sakkyndighet.

Våre primære argumenter for å ta inn sakkyndighet er følgelig:

1. Etter studiet viser det seg at flere går rett inn i privatpraksis hvor de raskt vil få forespørsler om sakkyndighetsoppdrag fra NAV, barneverntjenesten og i barnefordelingssaker. De har derfor behov for mer kunnskap om feltet, slik at de i mindre gard kommer opp i rollekonflikter og grenseoverskridende uttalelser.
2. Etter studiet vil de som går inn i offentlig virksomhet, fort kunne bli stilt ovenfor oppgaver som krever andre refleksjoner rundt rollen og yrkesutøvelsen. PPT, barne- og ungdomspsykiatrien, voksenpsykiatrien, habilitering, NAV og ikke minst i kommunal virksomhet vil dette være aktuelt.
3. Dersom PSI skal søke om å få videre- og etterutdanning i barnefaglig sakkyndighet, vil det styrke troverdigheten vår at vi har emnet på studiet.

Vi har to planer, hvorav den første egentlig ikke betyr noen endring av studieplanen:

*Plan her og nå*

Tanken bak den første planen er å etablere en «linje» gjennom studiet (så lenge ikke Rethos nevner sakkyndighet). Forelesninger/seminarer gjør studentene bevisste på denne «linjen» i rollen og tilhørende praksis på-tvers-av-studiet fra lettere introduksjon (begreper, refleksjon i forelesning til ferdighetstrening senere i studiet).

Slik dagens situasjon er, kan man tenke seg et «linje» -løp hvor sakkyndighet reflekteres på flere semestre slik:

På 1. semester: profesjonsforberedende ved eksempler på barnefordeling (Kristin G); utformes som kasus som drøftes på forelesning og i seminargruppe

På 3. semester: utvikling 2/anvendt utviklingspsykologi hvor «samtale med barn i rettsapparatet/barnets mening» kan bli tatt inn igjen (undervist på dette tema til og med våren 2022) (Annika); utformet som forelesning og ferdighetstrening i samtale med barn (intervjuguide, trening med medstudent)

På 6. semester: ved å eksemplifisere bruk av tester med vekt på avgrensninger/tydeliggjøring av forskjellen på kunnskap på gruppe- og individnivå (Kristin G)

På 7. semester: ved å ta inn en forelesning og et seminar om spesifikk tilregnelighet/tilregnelighetsvurderinger (Cato G)

På 8. semester: ved å ta inn en sekvens om barnefordeling (Tori M) (alternativt om det kan dekkes på 9.) i tillegg til den om barnevern (Annika); utformet som tre kasuistikker med ferdighetstrening i å gjennomføre intervjuer med foresatte og barn gjennom rollespill alt ved skuespillere og studenter i sakkyndigrolle

På 8. semester: Et av de siste foredragene og seminarene på klinisk nevro omgjøres med fokus på erstatningssakkyndighet (Stein A)

På 9. semester: ved å koble inn barnevern/barnefordeling (alt. dekket på 8.) (Tori M)

På 10. semester: ved å opprettholde forelesningen om roller - sakkyndighets versus behandler. Kunne gjerne ha hatt hele dagen slik som tidligere for å få inn ferdighetsaspekt (Annika)

På 11. semester: ved å ha en seminargang om barnefaglig sakkyndighet på BFT (Annika), erstatningssakkyndighet på klinisk nevro (Stein), og tilregnelighet på DT og integrativ (Cato); utformet som en sak studentene jobber med (forståelse av mandat, planlegging av arbeidet, observasjon/samtaler/testing samt rapport disposisjon og rollespill knyttet til opptreden i retten)

Slik det fremgår, vil også BARN bli grundig dekket, et annet område hvor vi mangler nok kurs og ferdighetstrening.

*Plan på sikt*

Planen på litt sikt, ved en revisjon av Rethos (eller før), er at vi vil søke om å få inn sakkyndighet som et obligatorisk og sammenhengende kurs av typen som ble gitt som fritt kurs frem til 2023. Kurset kunne passe på eller etter 8. semesteret. Helsefremmende- og forebyggende arbeid kan omdisponere noen foredrag og seminar til dette, og det er muligens noe rom på 9. semesteret.

I et sammenholdt, obligatorisk kurs, ville alle sakkyndighetstemaene arbeides med i et 5-poengs kurs, eller helst et 7,5 poengs kurs hvor teori, ferdigheter/praksisnær undervisning og refleksjoner over ulike oppgaver/roller/kontekst fokuseres på. Det finnes allerede en emneplan og beskrivelse på dette fra PSYC6517/kurset som kunne videreutvikles (det Melinder holdt som fritt kurs på 11. semesteret).

Håper på et positivt svar fra programrådet, men gode innspill på hvordan dette kan tilpasses på kort og lang sikt.

For gruppen,

Annika Melinder